Mabuza se beëdiging uitgestelAdjunkpres. David Mabuza (Februarie 2019) (Foto: Ayanda Ndamane/African News Agency/ANA) Die ANC het ingestem tot ŉ versoek van sy adjunkpresident, David Mabuza, om sy beëdiging as lid van die parlement uit te stel. Mabuza het die versoek gerig ná ŉ verslag van die ANC se integriteitskommissie bewerings bevat het dat hy die ANC se aansien en integriteit skade berokken het. “Die adjunkpresident het aangedui dat hy ŉ geleentheid wil hê om sy kant van die saak aan die integriteitskommissie te stel,” het pres. Cyril Ramaphosa in ŉ verklaring gesê. Ramaphosa sê Mabuza wil desnieteenstaande doen wat sy gewete vir hom sê en wil uit respek vir die ANC se instellings en prosesse sy beëdiging as LP uitstel. Volgens Ramaphosa glo Mabuza die ANC, as regerende party, moet kiesers se belange bevorder in ŉ omgewing van openbare vertroue. “Die ANC loof adj.pres. Mabuza vir die standpunt wat hy ingeneem het en ek persoonlik bewonder sy onderneming om die ANC eerste te stel,” het Ramaphosa gesê. Die ANC het die integriteitskommissie tot stand gebring om sy lys van kandidate vir die Nasionale Vergadering en die provinsiale wetgewers te ondersoek. Buiten Mabuza se naam, het dié van die ANC se nasionale voorsitter, Gwede Mantashe, ook in die verslag opgeduik. Luidens berigte is nóg hooggeplaaste ANC-kaders, waaronder Bathabile Dlamini, Nomvula Mokonyane, Fikile Mbablula, Zizi Kodwa en Thabang Makwetla óók in die kommissie se verslag uitgewys. Die parlement in Kaapstad is vandag ŉ miernes van bedrywighede waar sowat 400 lede van die Nasionale Vergadering deur hoofregter Mogoeng Mogoeng beëdig sal word. Elke nuwe LP sal ook hul ampseed onderteken.